b'\n_START_ARTICLE_\nBo\xc5\xbeidar Fink\n_START_SECTION_\n\xc5\xbdivljenjepis\n_START_PARAGRAPH_\nBo\xc5\xbeidar Fink je leta 1939 maturiral na ljubljanski klasi\xc4\x8dni gimnaziji in diplomiral na Pravni fakulteti Univerze v Ljubljani leta 1943._NEWLINE_Med aprilsko vojno leta 1941 je bil jugoslovanski vojak, po kapitulaciji Jugoslavije pa so ga Italijani internirali v Gonarsu. Od jeseni 1943 je delal kot \xc4\x8dastnik v pravni\xc5\xa1tvu slovenskega domobranstva._NEWLINE_Maja 1945 se je z domobranskimi enotami umaknil na Koro\xc5\xa1ko, od koder ga Angle\xc5\xbei zaradi slabega zdravstvenega stanja niso izro\xc4\x8dili jugoslovanskim partizanom. Po vojni je bil sprva zaprt v tabori\xc5\xa1\xc4\x8dih Monigo, Servigliani in Senigallia, kjer je deloval pri raznih organizacijah in \xc5\xa1olstvu. V Senigalliji se je avgusta leta 1946 tudi poro\xc4\x8dil in kasneje dobil prvega sina._NEWLINE_Kljub jugoslovanskim zahtevam po izro\xc4\x8ditvi, do tega ni nikoli pri\xc5\xa1lo. Emigriral je v Argentino, kamor je prispel v za\xc4\x8detku leta 1948; kasneje je za njim v Argentino emigrirala tudi njegova dru\xc5\xbeina. Tam je sprva delal kot vratar in u\xc4\x8ditelj latin\xc5\xa1\xc4\x8dine v noviciatu, nato pa je bil 30 let uradnik v podjetju Loma Negra._NEWLINE_Imel je \xc5\xa1e pet drugih otrok, med njimi operna pevca Marko Fink in Bernarda Fink._NEWLINE_Umrl je Buenos Airesu 18. februarja 2013, star 92 let.\n_START_SECTION_\nOdlikovanja\n_START_PARAGRAPH_\n8. februarja 1997 je bil Fink odlikovan s \xc4\x8castnim znakom svobode Republike Slovenije\xc2\xa0\xc2\xbbza zasluge v dobro Republiki Sloveniji pri njenem mednarodnem priznanju in uveljavljanju\xc2\xab._NEWLINE_V obrazlo\xc5\xbeitvi za odlikovanje med drugim pi\xc5\xa1e:\xc2\xa0\xc2\xbbBo\xc5\xbeidar Fink je od 1. julija 1991 pa do 19. avgusta 1994 bil poobla\xc5\xa1\xc4\x8denec Slovenskega zunanjega ministra, vzpostavljal stike in vodil pogovore s predstavniki dr\xc5\xbeavnih, politi\xc4\x8dnih, ekonomskih in drugih institucij v Republiki Argentini ter opravljal konzularne posle za na\xc5\xa1e izseljence. Na to mesto je bil imenovan kot pravnik, ki je dobro poznal argentinske politi\xc4\x8dne razmere in u\xc5\xbeival velik ugled med vsemi skupnostmi med slovenskimi izseljenci. S svojim delom je pomembno prispeval k promociji RS v Argentini, ki je kot prva v Latinski Ameriki priznala RS \xc5\xbee 16. januarja 1992 in z njo vzpostavila diplomatske odnose aprila 1992. G. Fink je uspe\xc5\xa1no opravljal zaupane naloge. Za svoje delo ni prejemal pla\xc4\x8dila, povrnjeni so mu bili le materialni stro\xc5\xa1ki. G. Fink je tudi poskrbel, da je RS mogla leta 1994 odpreti veleposlani\xc5\xa1tvo v Buenos Airesu\xc2\xab.'